ފަތުރުވެރިކަމުގެ ބޭނުންތަކަށް ކުއްޔަށް ދޫކޮށްފައިވާ ތަންތަން ތަރައްޤީކުރުމަށް ދީފައިވާ މުއްދަތު އިތުރުކޮށްދިނުމާއި ކުއްޔާއި ޖޫރިމަނާ ފަސްކޮށްދިނުމުގައި ޢަމަލުކުރާނެގޮތުގެ ގަވާއިދު
(2019/R-1041)

[ތަޢާރަފާއި ނަން]
މި ގަވާއިދަކީ، ޤާނޫނު ނަންބަރު 2/99 (ދިވެހިރާއްޖޭގެ ޓޫރިޒަމާބެހޭ ޤާނޫނު) ގެ 52 ވަނަ މާއްދާގެ ދަށުން މިނިސްޓްރީއަށް ލިބިގެންވާ ބާރުގެ ދަށުން، ފަތުރުވެރިކަމުގެ ބޭނުމަށް މިނިސްޓްރީން ތަންތަން ކުއްޔަށް ދޫކުރުމާ ގުޅޭގޮތުން ވެފައިވާ އެއްބަސްވުންތަކާ އެއްގޮތަށް، އެއްބަސްވުމުގައި ބަޔާންކުރާ މުއްދަތުގައި ތަރައްޤީކޮށް ނުނިމިހުރި ތަންތަން ނިންމައި ހިންގަން ފެށުމަށް ލުއިތަކެއް ދިނުމުގައި ޢަމަލުކުރާނެ އުސޫލުތައް ބަޔާންކުރާ ގަވާއިދެކެވެ.
މި ގަވާއިދަށް ކިޔާނީ، "ފަތުރުވެރިކަމުގެ ބޭނުންތަކަށް ކުއްޔަށް ދޫކޮށްފައިވާ ތަންތަން ތަރައްޤީކުރުމަށް ދީފައިވާ މުއްދަތު އިތުރުކޮށްދިނުމާއި ކުއްޔާއި ޖޫރިމަނާ ފަސްކޮށްދިނުމުގައި ޢަމަލުކުރާނެގޮތުގެ ގަވާއިދު" އެވެ.

[ ]
މި ގަވާއިދުގެ ދަށުން ލުއިތައް ދެވޭނީ އަންނަނިވި ގޮތަށެވެ. އެއީ، ތަން ތަރައްޤީކޮށް ނިންމައި ހިންގަންފެށުމަށް އިތުރު މުއްދަތެއް ދިނުން؛ ނުވަތަ، ތަން ކުއްޔަށް ދީފައިވާ އެއްބަސްވުމުގެ ދަށުން ކުއްޔާއި ޖޫރިމަނާގެ ފައިސާއެއް ނުދައްކާ އޮތް ނަމަ، އެ ފައިސާއެއް ދެއްކުން ފަސްކޮށްދިނުން.

["ކޮންސްޓްރަކްޝަން ޕީރިއަޑް" އިތުރުކޮށްދިނުން]
ފަތުރުވެރިކަމުގެ ބޭނުމަށް ތަންތަން ކުއްޔަށް ދިނުމާ ގުޅޭގޮތުން މިނިސްޓްރީ އޮފް ޓޫރިޒަމާއެކު ވެފައިވާ އެއްބަސްވުމުގައި ދީފައިވާ މުއްދަތަށް ތަރައްޤީކޮށް ނިމިފައިނުވާ ތަންތަނުގެ "ކޮންސްޓްރަކްޝަން ޕީރިއަޑް" މި ގަވާއިދުގައި ކަނޑައަޅައިފައިވާ ހަމަތަކާ އެއްގޮތްވާ ގޮތުގެމަތިން އިތުރުކޮށްދިނުމުގެ އިޚްތިޔާރު މިނިސްޓްރީއަށް ލިބިގެންވެއެވެ. އެގޮތުން، "ކޮންސްޓްރަކްޝަން ޕީރިއަޑް" އިތުރުކޮށްދިނުމަށް އެދޭއިރު ތިރީގައި މިވާ ދެ ގޮތުންކުރެ ގޮތަކަށް "ކޮންސްޓްރަކްޝަން ޕީރިއަޑް" އިތުރުކޮށްދިނުމުގެ އިޚްތިޔާރު މިނިސްޓްރީއަށް ލިބިގެންވެއެވެ.
ކުއްޔަށްދޫކުރާ ތަން އެއްކޮށް ތަރައްޤީކޮށް ނިންމުމަށް މުއްދަތު ދިނުން؛ ނުވަތަ، ކުއްޔަށް ދޫކުރާ ތަން ބައިބަޔަށް (ފޭސްތަކަކަށް) ބަހައިލައިގެން ތަރައްޤީކޮށް ނިންމުމަށް މުއްދަތު ދިނުން.
މި މާއްދާގެ (ހ) ގެ ދަށުން މުއްދަތު އިތުރުކޮށްދެވޭނީ އަންނަނިވި ކަންކަމަށް ބެލުމަށްފަހުގައެވެ.
މި ގަވާއިދުގެ ދަށުން އިތުރުކޮށްދެވޭ "ކޮންސްޓްރަކްޝަން ޕީރިއަޑް" ގައި ތަން އެއްކޮށް ތަރައްޤީކޮށް ނިންމައި ހިންގަން ފެށުމަށް ހުށަހަޅާ ނަމަ، ނުވަތަ ފޭސްތަކަކަށް ބަހައިލައިގެން ތަރައްޤީކުރަން ހުށަހަޅާ ނަމަ، މަދުވެގެން 1 (އެކެއް) ފޭސް، މި ގަވާއިދުގެ ދަށުން އިތުރުކޮށްދެވޭ "ކޮންސްޓްރަކްޝަން ޕީރިއަޑް" ގައި ނިންމައި ހިންގަން ފެށުމަށް، އެއްބަސްވުން؛
ތަން ތަރައްޤީކުރުމުގެ ގޮތުން ފާއިތުވި މުއްދަތުގައި ކޮށްފައިވާ މަސައްކަތްތަކާއި، އިތުރުކުރަން އެދޭ "ކޮންސްޓްރަކްޝަން ޕީރިއަޑް" ގައި މަސައްކަތް ހިންގަން ރާވައިފައިވާ ގޮތުގެ ވާރކް ޕްލޭން ހުށަހެޅުން؛
ކޯޕަރޭޓް ސޯޝަލް ރެސްޕޮންސިބިލިޓީ (ސީ.އެސް.އާރު) ގެ ގޮތުގައި، މި ގަވާއިދުގެ ޖަދުވަލު 1 ގައި ބަޔާންކޮށްފައިވާ އަދަދަށްވާ ފައިސާ، ތަން ތަރައްޤީކޮށް ނިމި ހިންގަން ފަށާ ތާރީޚުން ފެށިގެން 3 (ތިނެއް) އަހަރުދުވަހުގެ ތެރޭގައި ބަހައިލައިގެން މިނިސްޓްރީ އޮފް ފިނޭންސްގައިވާ ފަތުރުވެރިކަމުގެ ޞިނާޢަތުގެ ޓްރަސްޓް ފަންޑުގެ އެކައުންޓަށް ދެއްކުމަށް އެއްބަސްވެފައިވާ ފަރާތަކަށް ވުން.
"ކޮންސްޓްރަކްޝަން ޕީރިއަޑް" ހަމަވުމުގެ ކުރިން މި މުއްދަތު އިތުރުކުރުމަށް އެދި ހުށަހަޅާ ފަރާތްތަކަށް ކޮންސްޓްރަކްޝަން ޕީރިއަޑު ހަމަވާ ތާރީޚުން ފެށިގެން "ކޮންސްޓްރަކްޝަން ޕީރިއަޑް" އިތުރުކޮށްދިނުމުގެ އިޚްތިޔާރު މި މިނިސްޓްރީއަށް ލިބިގެންވެއެވެ.
މި މާއްދާގެ (ހ) އާއި (ނ) އާއި، މި ގަވާއިދުގެ 1-8 ވަނަ މާއްދާގައި ބަޔާންކޮށްފައިވާ "ކޮންސްޓްރަކްޝަން ޕީރިއަޑް" އިތުރުކޮށްދެވޭނީ ކުލީގެ އެއްބަސްވުމަށް ގެނެވޭ އިޞްލާޙަކުންނެވެ. މި އިޞްލާޙުގައި، އަންނަނިވި ކަންކަން ހިމަނަންވާނެއެވެ.
ތަން ތަރައްޤީ ކުރުމަށް ދެވޭ މުއްދަތުގައި ތަން ތަރައްޤީކޮށް ނުނިމިއްޖެނަމަ، ކުލީގެ އެއްބަސްވުން އޭގެ އަމިއްލަ ޒާތުން ބާޠިލުވާނެކަން ބަޔާންކުރަންވާނެއެވެ.
މި ގަވާއިދަށް ޢަމަލުކުރަން ފަށާއިރު، "ކޮންސްޓްރަކްޝަން ޕީރިއަޑް" އިތުރުކޮށްދިނުމަށް އެދި މިނިސްޓްރީއަށް ހުށަހަޅައިފައިވާ ފަރާތްތަކަށް އެ ކޮންސްޓްރަކްޝަން ޕީރިއަޑު ހަމަވާ ތާރީޚުން ފެށިގެން މި ގަވާއިދުގައި ކަނޑައަޅައިފައިވާ އުސޫލާ އެއްގޮތަށް "ކޮންސްޓްރަކްޝަން ޕީރިއަޑް" އިތުރުކޮށްދިނުމުގެ އިޚްތިޔާރު މިނިސްޓްރީއަށް ލިބިގެންވެއެވެ.
މި ގަވާއިދަށް ޢަމަލުކުރަން ފަށާއިރު، "ކޮންސްޓްރަކްޝަން ޕީރިއަޑް" ހަމަވެ މުއްދަތު އިތުރުކޮށްދިނުމަށް އެދިފައިނުވާ ފަރާތްތަކަށް، މި ގަވާއިދަށް އަމަލުކުރަން ފަށާ ދުވަހުން ފެށިގެން ބަންދުނޫން 30 (ތިރީސް) ދުވަހުގެ މުއްދަތެއް ދީ، މި ގަވާއިދުގެ 3 ވަނަ މާއްދާގެ (ށ) ގައި ވާގޮތުގެ މަތިން ފުރިހަމަވާންޖެހޭ ކަންކަން ފުރިހަމަވުމުން، ކުރިން ދީފައިވާ "ކޮންސްޓްރަކްޝަން ޕީރިއަޑް" ހަމަވި ތާރީޚުން ފެށިގެން މުއްދަތު އިތުރުކޮށްދިނުމުގެ އިޚްތިޔާރު މިނިސްޓްރީއަށް ލިބިގެންވެއެވެ.
މި އަކުރުގެ (2) ވަނަ ނަންބަރުގައިވާ 30 (ތިރީސް) ދުވަހުގެ މުއްދަތު ހަމަވުމަށްފަހު، "ކޮންސްޓްރަކްޝަން ޕީރިއަޑް" ހަމަވެފައިވާ ތަންތަނުގެ ތެރެއިން، "ކޮންސްޓްރަކްޝަން ޕީރިއަޑް" އިތުރުކުރަން އެދޭ ފަރާތްތަކަށް، އެއްބަސްވުމުގެ ދަށުން ދައްކަންޖެހޭ ކުއްޔާއި ޖޫރިމަނާ، މި ގަވާއިދުގެ 4 ވަނަ މާއްދާގެ (ށ) ގައި ބަޔާންކޮށްފައިވާ ގޮތަށް ދައްކަން އެއްބަސްވާ ފަރާތްތަކަށް އެ މުއްދަތު އިތުރުކޮށްދެވޭނެއެވެ.
މި މާއްދާގެ (ނ) އާއި (ބ) ގެ (1) ވަނަ ނަންބަރާއި (2) ވަނަ ނަންބަރުގައި ބަޔާންކުރާ ހާލަތްތަކުގައި، އައު "ކޮންސްޓްރަކްޝަން ޕީރިއަޑް" ގެ މުއްދަތު ގުނަން ފަށާނީ، ކުރިން ދީފައިވާ "ކޮންސްޓްރަކްޝަން ޕީރިއަޑް" ހަމަވާ ތާރީޚުން ފެށިގެން ކަމުގައި، އެކަމަށްޓަކައި ސޮއިކުރާ އެއްބަސްވުމަށް ގެނެވޭ އިޞްލާޙުގައި ބަޔާންކުރަންވާނެއެވެ.
މި މާއްދާގެ (ބ) ގެ (3) ގައި ބަޔާންކުރާ ހާލަތުގައި އައު "ކޮންސްޓްރަކްޝަން ޕީރިއަޑް" ގެ މުއްދަތު ގުނަން ފަށާނީ، މިނިސްޓްރީއަށް "ކޮންސްޓްރަކްޝަން ޕީރިއަޑް" އިތުރުކުރުމަށް އެދި ހުށަހަޅާއިރު، ގަވާއިދުގެ 3 ވަނަ މާއްދާގެ (ށ) ގައި ވާގޮތުގެ މަތިން ފުރިހަމަކުރަންޖެހޭ ކަންކަން ފުރިހަމަކޮށްފައި ވާނަމަ، އެ ހުށަހެޅުން މިނިސްޓްރީއަށް ބަލައިގަންނަ ތާރީޚުން ފެށިގެން ކަމުގައި، އެކަމަށްޓަކައި ސޮއިކުރެވޭ އެއްބަސްވުމަށް ގެނެވޭ އިޞްލާޙުގައި ބަޔާންކުރަންްވާނެއެވެ.

[ފައިސާ ނުދައްކާ ފަރާތްތައް]
މި ގަވާއިދުގެ ދަށުން ކޮންސްޓްރަކްޝަން ޕީރިއަޑް އިތުރުކޮށްދީފައިވާ ފަރާތަކަށް، ތަން ތަރައްޤީކުރުމަށް އިތުރު މުއްދަތެއް ދެވޭނީ، މި ގަވާއިދުގެ 3 ވަނަ މާއްދާގެ (ށ) ގެ (3) ވަނަ ނަންބަރުގައި ބަޔާންކުރާ ގޮތުގެ މަތިން ކުރިން އިތުރުކޮށްދެވުނު މުއްދަތަށް ދައްކަންޖެހޭ ފައިސާ ދައްކައި ޚަލާޞްކުރުމުންނެވެ.
މި ގަވާއިދުގެ ދަށުން ކޮންސްޓްރަކްޝަން ޕީރިއަޑް އިތުރުކޮށްދެވޭ ތަންތަނަށް އޮޕަރޭޓިންގ ލައިސަންސް ދެވޭނީ، މި ގަވާއިދުގެ 3 ވަނަ މާއްދާގެ (ށ) ގެ (3) ވަނަ ނަންބަރުގައި ބަޔާންކޮށްފައިވާ ފައިސާ ދައްކައި ޚަލާޞްކުރުމުންނެވެ.

[ހިންގަން ފަށައިފައިނުވާ ތަންތަނުގެ ކުއްޔާއި ޖޫރިމަނާ ފަސްކުރުން]
މި ގަވާއިދުގެ 3 ވަނަ މާއްދާގެ (ހ) ގެ ދަށުން ނުވަތަ 1-8 ވަނަ މާއްދާގެ (ނ) ގެ ދަށުން "ކޮންސްޓްރަކްޝަން ޕީރިއަޑް" އިތުރުކޮށްދެވޭ ތަންތަނާ ގުޅިގެން، މި ގަވާއިދުގެ 3 ވަނަ މާއްދާގެ (ރ) ގައި ބަޔާންކޮށްފައިވާ އެއްބަސްވުމަށް ގެނެވޭ އިޞްލާޙުގައި ސޮއިކުރާ ތާރީޚާ ހަމައަށް އަރައިފައިވާ ކުއްޔާއި ޖޫރިމަނާއާއި، މި ގަވާއިދުގެ ދަށުން އިތުރުކޮށްދެވޭ "ކޮންސްޓްރަކްޝަން ޕީރިއަޑް" ގައި ދައްކަންޖެހޭ ކުލި ފަސްކޮށްދިނުމުގެ އިޚްތިޔާރު މިނިސްޓްރީއަށް ލިބިގެންވެއެވެ.
މި މާއްދާގެ (ހ) ގެ ދަށުން ފަސްކޮށްދެވޭ ކުއްޔާއި ޖޫރިމަނާ ދައްކާނީ، އަންނަނިވި ގޮތްތަކުގެ ތެރެއިން، ތަން ކުއްޔަށް ހިފައިފައިވާ ފަރާތުން އިޚްތިޔާރުކުރާ ގޮތަށެވެ.
މިނިސްޓްރީން އެ ތަނެއް ހިންގުމަށް އޮޕަރޭޓިންގ ލައިސަންސް ދޭ ތާރީޚުން ފެށިގެން 2 (ދޭއް) އަހަރުދުވަހުގެ ގްރޭސް ޕީރިއަޑަކަށްފަހު ކުއްޔާއި ޖޫރިމަނާ ދައްކަން ފަށައި، ފައިސާ ދައްކަން ފަށާ ތާރީޚުން ފެށިގެން 5 (ފަހެއް) އަހަރުދުވަހުގެ މުއްދަތުގެ ތެރޭގައި ކޮންމެ އަހަރެއްގެ ވެސް 4 (ހަތަރެއް) ކުއާޓަރަށް ހަމަހަމައަށް ބަހައިލައިގެން އިންޓަރެސްޓެއް ނެތި ދެއްކުން.
ރަށް ތަރައްޤީކޮށް ނިމި ހުޅުވާ ތާރީޚުން ފެށިގެން 2 (ދޭއް) އަހަރުދުވަހުގެ ގްރޭސް ޕީރިއަޑަކަށްފަހު އަރައިފައިވާ ކުއްޔާއި ޖޫރިމަނާ ދައްކަން ފަށައި، ކުލީގެ އެއްބަސްވުމުގެ ބާކީ އޮންނަ މުއްދަތުގެ ތެރޭގައި އަހަރަކު 4 ކުއާޓަރަށް ހަމަހަމައަށް ބަހައިލައިގެން އަހަރަކު %3 (ތިނެއް އިންސައްތަ) އިންޓަރެސްޓާއެކު ދެއްކުން.
މި ގަވާއިދަށް ޢަމަލުކުރަން ފަށާ ތާރީޚުން ފެށިގެން "ކޮންސްޓްރަކްޝަން ޕީރިއަޑް" އިތުރުކުރުމަށް މި ގަވާއިދުގެ 3 ވަނަ މާއްދާގެ (ރ) ގައި ބަޔާންކޮށްފައިވާ އެއްބަސްވުމަށް ގެނެވޭ އިޞްލާޙުގައި ސޮއިކުރާ ތަންތަނާ ގުޅިގެން މިހާތަނަށް އަރައިފައިވާ ކުއްޔާއި ޖޫރިމަނާ ދައްކާނީ، މީގެ ކުރިން އެހެން އުސޫލެއް ނުވަތަ އެއްބަސްވުމެއްގެ ދަށުން ފަސްކޮށްދީފައިވީނަމަވެސް، މި މާއްދާގެ (ށ) ގައި ބަޔާންކޮށްފައިވާ ގޮތަށެވެ.

[ފެންވަރު މަތިކުރުމަށް ބަންދުކުރާ ތަންތަނުގެ ކުއްޔާއި ޖޫރިމަނާ ފަސްކުރުން]
ހިންގަމުންގެންދާ ތަނެއްގެ ފެންވަރު މަތިކުރުމަށްޓަކަައި، މުޅި ތަން އެކީގައި ބަންދުކުރާ ނަމަ، އެ ފަދައިން ބަންދުކުރަން މިނިސްޓްރީން ހުއްދަދޭ މުއްދަތުގެ ކުލި ފަސްކޮށްދިނުމުގެ އިޚްތިޔާރު މިނިސްޓްރީއަށް ލިބިގެންވެއެވެ. މިގޮތަށް ކުލި ފަސްކޮށްދެވޭނީ، މި ގަވާއިދުގެ ޖަދުވަލު 2 ގައިވާ ފޯމާ އެކީ މަސައްކަތް ހިންގަން ރާވައިފައިވާ ގޮތުގެ ވާރކް ޕްލޭން މިނިސްޓްރީއަށް ހުށަހެޅުންނެވެ. އަދި ފެންވަރު މަތިކުރުމަށް އެންމެ ގިނަވެގެން ދެވޭނީ 2 (ދޭއް) އަހަރުދުވަހެވެ. އަދި، މި މުއްދަތުގެ ތެރޭގައި ވާރކް ޕްލޭނުގައިވާ މަސައްކަތްތަކުގެ %50 (ފަންސާސް އިންސައްތަ) ފުރިހަމަ ކޮށްފައިވާ ނަމަ، އެ މުއްދަތު އިތުރުކުރުމުގެ އިޚްތިޔާރު މިނިސްޓްރީއަށް ލިބިގެންވެއެވެ.
މި މާއްދާގެ (ހ) ގެ ދަށުން ފަސްކޮށްދެވޭ ކުލި، އެ ތަނެއް މަރާމާތުކުރުމަށްޓަކައި ބަންދުކުރުމަށް މިނިސްޓްރީން ހުއްދަ ދީފައިވާ މުއްދަތު ހަމަވާ ތާރީޚުން ފެށިގެން، 2 (ދޭއް) އަހަރުދުވަހުގެ ތެރޭގައި ކުއާޓަރލީ އިންސްޓޯލްމަންޓަށް ބަހައިލައިގެން ދައްކަންވާނެއެވެ.

[އެއްބަސްވުމަށް ގެނެވޭ އިޞްލާޙުގައި ސޮއިކުރުން]
މި ގަވާއިދުގެ ދަށުން އިތުރުކޮށްދެވޭ "ކޮންސްޓްރަކްޝަން ޕީރިއަޑް" އާއި، ކުއްޔާއި ޖޫރިމަނާ ފަސްކޮށްދީފައިވާ ގޮތާއި، އެ ފައިސާ ދައްކަންޖެހޭ މުއްދަތުތައް، އެއްބަސްވުމަށް ގެނެވޭ އިޞްލާޙުގައި ސާފުކޮށް ބަޔާންކޮށް، އަދި އެ އިޞްލާޙުގައި ބަޔާންކޮށްފައިވާ ގޮތަށް ޢަމަލުނުކޮށްފި ނަމަ، އެއްބަސްވުން ބާޠިލު ކުރެވޭނެކަން ބަޔާންކޮށް، އެ އިޞްލާޙުގައި މިނިސްޓްރީއާއި ތަން ކުއްޔަށް ހިފާފައިވާ ފަރާތުން ސޮއިކުރަންވާނެއެވެ.

[ތަން ހިންގަން ފަށަންޖެހޭ މުއްދަތުގައި ނުފެށުން]
މި ގަވާއިދުގެ ދަށުން އިތުރުކޮށްދެވޭ "ކޮންސްޓްރަކްޝަން ޕީރިއަޑް" ހަމަވުމުގެ ކުރިން، އެ ތަނެއް ހިންގަން ފަށައިފައިނުވާ ނަމަ، ނުވަތަ ފޭސްތަކަކަށް ބަހައިލައިގެން ތަރައްޤީކުރާ ތަނެއް ނަމަ، މަދުވެގެން 1 (އެކެއް) ފޭސް ނިންމައިފައިނުވާ ނަމަ، "ކޮންސްޓްރަކްޝަން ޕީރިއަޑް" ހަމަވާ ތާރީޚުން ފެށިގެން 24 (ސައުވީސް) މަސްދުވަހުގެ ތެރޭގައި ފަސްކޮށްދީފައިވާ އެންމެހައި ކުއްޔާއި ޖޫރިމަނާ ހިމެނޭގޮތަށް އެހައިތަނަށް އަރައިފައިވާ އެންމެހައި ކުއްޔާއި ޖޫރިމަނާ އެކީ އެއްފަހަރާ ދައުލަތަށް ދައްކަންޖެހޭނެއެވެ.
މި ގަވާއިދުގެ ދަށުން އިތުރުކޮށްދެވޭ "ކޮންސްޓްރަކްޝަން ޕީރިއަޑް" ހަމަވުމުގެ ކުރިން، އެ ތަނެއް ހިންގަން ފަށައިފައިނުވާ ނަމަ، ނުވަތަ ފޭސްތަކަކަށް ބަހައިލައިގެން ތަރައްޤީކުރާ ތަނެއް ނަމަ، މަދުވެގެން 1 (އެކެއް) ފޭސް ނިންމާފައިނުވާނަމަ، ނުވަތަ މި ގަވާއިދުގެ ދަށުން ފަސްކޮށްދެވޭ ކުއްޔާއި ޖޫރިމަނާ މި މާއްދާގެ (ހ) ގެ ދަށުން ދައްކަންޖެހޭ މުއްދަތުގައި ދައްކާފައިނުވާ ނަމަ، ތަން ކުއްޔަށް ދިނުމަށް ސޮއިކޮށްފައިވާ އެއްބަސްވުން ބާޠިލްކުރުމުގެ އިޚްތިޔާރު މިނިސްޓްރީއަށް ލިބިގެންވެއެވެ.

[މުއްދަތު އިތުރުކޮށްދިނުމަށް އެދި ހުށަހެޅުން]
މި މި ގަވާއިދުގެ ދަށުން "ކޮންސްޓްރަކްޝަން ޕީރިއަޑް" އިތުރުކޮށްދިނުމަށް އެދޭ ފަރާތްތަކުން އެކަމަށް އެދި މިނިސްޓްރީއަށް ހުށަހަޅާނީ، މި ގަވާއިދުގެ ޖަދުވަލު 2 ގައިވާ ފޯމުންނެވެ.

[ކުއްލި ނުރައްކަލުގެ ހާލަތެއް ނުވަތަ ކާރިސާއެއް މެދެވެރިވުން ]
ކުއްލި ނުރައްކަލުގެ ހާލަތެއް ނުވަތަ ކާރިސާއެއް މެދުވެރިވެއްޖެކަމަށް ޤާނޫނުގައި ބަޔާންކުރާ ގޮތުގެ މަތިން ކަނޑައަޅައި އިޢުލާނު ކޮށްފިނަމަ، އެ ކުއްލި ނުރައްކަލުގެ ސަބަބުން ނުވަތަ ކާރިސާގެ ސަބަބުން ކޮންސްޓްރަކްޝަން ޕީރިއަޑުގެ ތެރޭގައި މަސައްކަތް ކުރުމަށް ހުރަސްއެޅިފައިވާނަމަ، މަސައްކަތް ކުރުމަށް ހުރަސްއެޅުނު މުއްދަތު، ކޮންސްޓްރަކްޝަން ޕީރިއަޑުގެ ތެރެއަށް އިތުރުކޮށްދިނުމަށް އެދި، ތަން ކުއްޔަށް ހިފައިފައިވާ ފަރާތުން މިނިސްޓްރީއަށް ހުށަހެޅިދާނެއެވެ.
މި މާއްދާގެ (ހ) ގެ ދަށުން ކޮންސްޓްރަކްޝަން ޕީރިއަޑް އިތުރުކޮށްދެވޭނީ އަންނަނިވި ކަންކަން ފުރިހަމަކުރާ ފަރާތްތަކަށެވެ.
ދިމާވެފައިވާ ކުއްލި ނުރައްކަލުގެ ހާލަތުގެ ސަބަބުން ނުވަތަ ކާރިސާގެ ސަބަބުން ތަން ތަރައްޤީ ކުރުމަށް ހުރަސްއެޅިފައިވާ ކަމުގައި ބަޔާންކޮށް، އެ މުއްދަތު އިތުރުކުރުމަށް އެދި މިނިސްޓްރީއަށް ހުށަހަޅައިފައިވުން.
ދިމާވެފައިވާ ކުއްލި ނުރައްކަލުގެ ހާލަތުގެ ސަބަބުން ނުވަތަ ކާރިސާގެ ސަބަބުން އެ ތަނެއް ތަރައްޤީ ކުރުމުގެ މަސައްކަތަށް ހުރަސްއެޅިފައިވާކަން ސާބިތުކުރެވޭނެ ލިޔެކިޔުން ހުށަހަޅައިފައިވުން.
މި މާއްދާގެ (ށ) ގެ ދަށުން ހުށަހަޅާ ލިޔެކިޔުންތަކަށް ރިޢާޔަތްކޮށް، ދިމާވެފައިވާ ކުއްލި ނުރައްކަލުގެ ސަބަބުން، ނުވަތަ ކާރިސާގެ ސަބަބުން، އެ ތަނަކަށް ދޫކޮށްފައިވާ ކޮންސްޓްރަކްޝަން ޕީރިއަޑުގެ ތެރޭގައި އެ ތަނެއް ތަރައްޤީ ކުރުމަށް ހުރަސް އެޅިފައިވާކަން ސާބިތުވާނަމަ، ކުއްލި ނުރައްކަލުގެ ހާލަތުގެ ސަބަބުން، ނުވަތަ ކާރިސާގެ ހާލަތުގެ ސަބަބުން ތަރައްޤީކުރުމަށް ހުރަސްއެޅުނު މުއްދަތު، އިތުރު ފީއަކާ ނުލައި އިތުރުކޮށްދޭން ވާނެއެވެ.
މި މާއްދާގެ (ނ) ގައި ބަޔާންކޮށްފައިވާ ގޮތުގެ މަތިން ކޮންސްޓްރަކްޝަން ޕީރިއަޑް އިތުރުކުރިނަމަވެސް، އެ ތަނެއް ކުއްޔަށް ދޫކޮށްފައިވާ މުއްދަތަށް އެއްވެސް ބަދަލެއް ނާންނާނެއެވެ.
މި މާއްދާގެ (ހ) ގައި ބަޔާންކޮށްފައިވާ ފަދަ ހާލަތެއް މެދުވެރިވެފައިވަނިކޮށް، ކުރިން ދީފައިވާ ކޮންސްޓްރަކްޝަން ޕީރިއަޑް ހަމަވެ، އެ މުއްދަތު އިތުރުކުރަން ބޭނުންވާ ފަރާތްތަކުން ކޮންސްޓްރަކްޝަން ޕީރިއަޑް އިތުރުކޮށްދިނުމަށް އެދި ހުށަހަޅާއިރު، އެ ހާލަތެއްގެ ސަބަބުން އެ ތަނަކަށް އަސަރުކޮށްފައިވާ މިންވަރު ބަޔާންކޮށް، މި މާއްދާގެ (ށ) ގައި ބަޔާންކޮށްފައިވާ ލިޔެކިޔުން ހުށަހަޅަންވާނެއެވެ.

[ފަތުރުވެރިކަމުގެ ބޭނުމަށް ތަރައްޤީ ކުރުމަށް ކުއްޔަށް ދޫކޮށް، ތަރައްޤީ ކުރެވިފައި ނުވާ ތަންތަނުގެ ކުއްޔާ ގުޅިގެން އަރައިފައިވާ ޖޫރިމަނާއަށް ލުއިދިނުމުގައި ޢަމަލުކުރާނެ ގޮތް]
ކުއްޔާ ގުޅިގެން ދުވާލަކަށް %0.5 (ސުމެއް ޕޮއިންޓް ފަހެއް އިންސައްތަ) ގެ ރޭޓުން ހިސާބުކޮށްފައިވާ ޖޫރިމަނާ ދުވާލަކަށް %0.0493 (ސުމެއް ޕޮއިންޓް ސުމެއް ހަތަރެއް ނުވައެއް ތިނެއް އިންސައްތަ) ގެ ރޭޓުން ހިސާބުކުރުމަށްފަހު، އެއަށްވުރެ އިތުރަށް ޖޫރިމަނާ އަރައިފައިވާނަމަ، އިތުރަށް އަރައިފައިވާ ޖޫރިމަނާ މަޢާފުކޮށްދެވޭނެއެވެ. އަދި، ޖޫރިމަނާ ވެސް ދައްކާނީ، މި ގަވާއިދުގެ 4 ވަނަ މާއްދާގެ (ށ) ގައި ބަޔާންކޮށްފައިވާ ގޮތްތަކުގެ ތެރެއިން ފަސްކޮށްދެވޭ ކުލި ދެއްކުމަށް ތަން ކުއްޔަށް ހިފައިފައިވާ ފަރާތުން އިޚްތިޔާރުކޮށްފައިވާ ގޮތަށެވެ.

[ފަތުރުވެރިކަމުގެ ބޭނުމަށް ތަރައްޤީ ކުރުމަށް ކުއްޔަށް ދޫކުރެވި ތަރައްޤީ ކުރެވިފައިނުވާ ތަންތަނުގެ ކޮންސްޓްރަކްޝަން ޕީރިއަޑް އިތުރުކޮށްދެވޭނެ މުއްދަތު]
ފަތުރުވެރިކަމުގެ ބޭނުމަށް ތަންތަން ތަރައްޤީކުރުމަށް ސޮއިކުރާ ލީސް އެގްރީމަންޓުގެ ދަށުން، ނުވަތަ ކޮންސްޓްރަކްޝަން ޕީރިއަޑް އިތުރުކުރުމުގެ ގޮތުން ސޮއިކޮށްފައިވާ އެއްބަސްވުމަށް ގެނެވޭ އިޞްލާޙުގެ ދަށުން އިތުރުކޮށްދީފައިވާ ކޮންސްޓްރަކްޝަން ޕީރިއަޑްގެ ތެރޭގައި ތަރައްޤީ ކުރެވިފައި ނުވާ ތަންތަނުގެ ކޮންސްޓްރަކްޝަން ޕީރިއަޑް، މި ގަވާއިދަށް ޢަމަލުކުރަން ފެށުމަށްފަހު އިތުރުކޮށްދެވޭނީ ގިނަވެގެން 3 (ތިނެއް) އަހަރުދުވަހުގެ މުއްދަތަކަށެވެ.

[ފަތުރުވެރިކަމުގެ ބޭނުމަށް ތަރައްޤީކުރުމަށް ކުއްޔަށް ދޫކުރެވި ތަރައްޤީ ކުރެވިފައި ނުވާ ތަންތަނުގެ ކުއްޔާ ގުޅިގެން އަރައިފައިވާ ޖޫރިމަނާއަށް ލުއި ހޯދުމަށް އެދި ހުށަހެޅުން]
މި ގަވާއިދަށް ޢަމަލުކުރަން ފަށާ ތާރީޚުން ފެށިގެން ލުއިތަކަށް އެދި މިނިސްޓްރީ އޮފް ޓޫރިޒަމަށް ހުށަހެޅުމަށް 3 (ތިނެއް) މަސްދުވަހުގެ ފުރުޞަތު ދޭންވާނެއެވެ.
މި މާއްދާގެ (ހ) ގައި ބަޔާންކޮށްފައިވާ ފުރުޞަތުގައި ލުއިތައް ހޯދުމަށް އެދި ހުށަހަޅައިފައި ނުވާ ފަތުރުވެރިކަމުގެ ބޭނުމަށް ތަރައްޤީކުރުމަށް ކުއްޔަށް ދޫކުރެވި ތަރައްޤީ ކުރެވިފައި ނުވާ ތަންތަނުގެ ކުލީގެ އެއްބަސްވުން ބާޠިލުކުރުމުގެ އިޚްތިޔާރު މިނިސްޓްރީއަށް ލިބިގެންވެއެވެ.

[މާނަކުރުން]
މި ގަވާއިދުގައި ޢިބާރާތެއް ނުވަތަ ލަފުޒެއް ބޭނުންކޮށްފައިވާގޮތުން ކަނޑައެޅިގެން އެހެން މާނައެއް ދޭހަނުވާހައި ހިނދަކު، އަންނަނިވި ޢިބާރާތްތަކާއި ލަފުޒުތަކަށް ދީފައިވަނީ، އެ ޢިބާރާތްތަކާއި ލަފުޒުތަކަށް ތިރީގައި ދީފައިވާ މާނަކުރުމެވެ.
"މިނިސްޓްރީ" ނުވަތަ "މިނިސްޓްރީ އޮފް ޓޫރިޒަމް" ކަމަށް ބަޔާންކޮށްފައި އެވަނީ ޤާނޫނު ނަންބަރު 2/99 (ދިވެހިރާއްޖޭގެ ޓޫރިޒަމާބެހޭ ޤާނޫނު) ގެ ދަށުން ދިވެހިރާއްޖޭގެ ޓޫރިޒަމާބެހޭ ގޮތުން ކުރަންޖެހޭ އެންމެހައި ކަންކަން އިންތިޒާމުކޮށް ބެލެހެއްޓުމުގެ މަސްއޫލިއްޔަތު އެއިރެއްގައި ރައީސުލްޖުމްހޫރިއްޔާ ހަވާލުކޮށްފައިވާ ވުޒާރާއަށެވެ.
"ތަން" ނުވަތަ "ތަންތަން" ކަމަށް ބުނެފައި އެވަނީ، ފަތުރުވެރިކަމާބެހޭ ކަމަކަށް ތަރައްޤީކުރުމަށް ކުއްޔަށްދޫކޮށްފައިވާ ރަށްރަށާއި، ބިންބިމާއި، ފަޅުތަކަށެވެ.
"ކޮންސްޓްރަކްޝަން ޕީރިއަޑް" ކަމަށް ބުނެފައި އެވަނީ، ފަތުރުވެރިކަމުގެ ބޭނުންތަކަށް މިނިސްޓްރީ އޮފް ޓޫރިޒަމުން ކުއްޔަށް ދެވޭ ތަންތަން ތަރައްޤީކުރުމަށް ދެވޭ މުއްދަތެވެ.
"ފަތުރުވެރިކަމުގެ ބޭނުން" ކަމަށް ބުނެފައި އެ ވަނީ، ޓޫރިސްޓް ރިޒޯޓް، ޓޫރިސްޓް ހޮޓާ، ޓޫރިސްޓް ގެސްޓްހައުސް، ޓްރެއިނިންގ ރިޒޯޓް، ޓްރާންސިޓް ހޮޓާ، ސިޓީ ހޮޓާ، އަދި ޔޮޓް ބަނދަރު ފަދަ ތަންތަނަށެވެ.
"ކުއްލި ނުރައްކަލުގެ ހާލަތެއް މެދުވެރިވުން ނުވަތަ ކާރިސާއެއް މެދުވެރިވުން" ކަމަށް ބުނެފައި އެ ވަނީ، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 253 ވަނަ މާއްދާގެ ދަށުން ކުއްލި ނުރައްކަލުގެ ހާލަތު އިޢުލާނު ކުރުން ނުވަތަ ޤާނޫނު ނަންބަރު 7/2012 (ޢާންމު ޞިއްޙަތު ރައްކާތެރިކުރުމުގެ ޤާނޫނު) ގެ 33 ވަނަ މާއްދާގެ ދަށުން ޢާންމު ޞިއްޙަތުގެ ކުއްލި ނުރައްކަލުގެ ހާލަތު އިޢުލާނުކުރުން، ނުވަތަ ޤާނޫނު ނަންބަރު 28/2015 (ކާރިސާއާބެހޭ ކަންކަން ބެލެހެއްޓުމުގެ ޤާނޫނު) ގެ 7 ވަނަ މާއްދާގެ ދަށުން ކާރިސާ އިޢުލާނު ކުރުމަށެވެ.
"ފަތުރުވެރިކަމުގެ ބޭނުމަށް ތަރައްޤީކުރުމަށް ކުއްޔަށް ދޫކުރެވި ތަރައްޤީ ކުރެވިފައި ނުވާ ތަންތަން" ކަމަށް ބުނެފައި އެވަނީ، މި ގަވާއިދަށް ޢަމަލުކުރަން ފަށާއިރު ފަތުރުވެރިކަމުގެ ބޭނުމަށް ތަރައްޤީ ކުރުމަށް ކުއްޔަށް ދޫކޮށްފައިވާ ތަންތަނުގެ ތެރެއިން ތަން ކުއްޔަށް ދޫކުރުމަށް ފުރަތަމަ ސޮއިކުރި ކުލީގެ އެއްބަސްވުމުގައި (އިނީޝަލް ލީޒް އެގްރީމަންޓުގައ) ކަނޑައެޅިފައިވާ "ކޮންސްޓްރަކްޝަން ޕީރިއަޑް" ގެ މުއްދަތު ހަމަވެ ތަރައްޤީކޮށް ނިމިފައި ނުވާ ތަންތަނެވެ.

[ގަވާއިދަށް ޢަމަލުކުރަން ފެށުން]
މި ގަވާއިދަށް ޢަމަލުކުރަން ފަށާނީ، ދިވެހިސަރުކާރުގެ ގެޒެޓުގައި މި ގަވާއިދު ޝާއިޢުުކުރާ ދުވަހުން ފެށިގެންނެވެ.

[އުވައިލެވޭ ގަވާއިދު]
މި ގަވާއިދަށް ޢަމަލުކުރަން ފެށުމުން، "ޓޫރިސްޓް ރިޒޯޓް، ޓޫރިސްޓް ހޮޓާ، ޓްރެއިނިންގ ރިޒޯޓް، ޓްރާންސިޓް ހޮޓާ އަދި ސިޓީ ހޮޓަލުގެ ގޮތުގައި ތަރައްޤީ ކުރުމަށް ކުއްޔަށް ދީފައިވާ ތަންތަން ތަރައްޤީކޮށް ނިންމުމަށް ދެވޭ މުއްދަތު އިތުރުކުރުމާއި، ކުއްޔާއި ޖޫރިމަނާގެ ފައިސާ ފަސްކޮށްދިނުމާބެހޭ އުސޫލު" އުވުނީއެވެ. އެހެންނަމަވެސް، ބުނެވިދިޔަ އުސޫލުގެ ދަށުން ދީފައިވާ ލުއިތައް އެހެންގޮތަކަށް މި ގަވާއިދުގެ ދަށުން ބަދަލުނުކުރާހައި ހިނދަކު، އެގޮތުގެ މަތިން ދެމިގެންދާނެއެވެ.

[ޖަދުވަލު 1]

[ޖަދުވަލު 2]